Title: P R E D S E D N Í Č K A
Author: UGKK SR
Last saved by: Šoltysová Ľubomíra

Návrh

VYHLÁŠKA

Úradu geodézie, kartografie a katastra Slovenskej republiky

z ......... 2013,

ktorou sa ustanovujú podrobnosti o katastrálnom konaní, o formách a náležitostiach výstupov a odpisov z katastra, o poskytovaní iných údajov z katastra, o spôsobe overovania spôsobilosti rozhodovať o vklade a o nevykonaní záznamu

Úrad geodézie, kartografie a katastra Slovenskej republiky podľa § 103 písm. c), g) a i)  zákona č......../2013 o katastri nehnuteľností a o zmene a doplnení niektorých zákonov ustanovuje:

§ 1
Predmet úpravy

Touto vyhláškou sa ustanovujú podrobnosti o

a) katastrálnom konaní,
b) spôsobe overovania spôsobilosti rozhodovať o vklade a o nevykonaní záznamu,
c) formách a náležitostiach výstupov a odpisov z katastra, ako aj o poskytovaní iných údajov.

§ 2

(1) 	Na katastrálne konanie je príslušná správa katastra, v ktorej územnom obvode sa nachádza nehnuteľnosť, ktorej sa konanie týka.

(2) 	Ak sa konanie o vklade alebo konanie o zázname, alebo konanie o zmene hraníc katastrálnych území týka nehnuteľností nachádzajúcich sa v územnom obvode viacerých správ katastra, je príslušná konať o celom návrhu tá správa katastra, ktorej bol návrh doručený v poradí ako prvej. Správa katastra, ktorej bol návrh doručený, bezodkladne upovedomí o začatí konania dotknuté správy katastra

(3) 	Na návrh riaditeľa správy katastra môže predseda úradu rozhodnúť o zmene miestnej príslušnosti správy katastra, ak existuje dôvodná obava, že v konaní o vklade alebo v konaní o zázname  správa katastra nedodrží lehotu podľa zákona.

(4) Návrh na zmenu miestnej príslušnosti sa podáva písomne a obsahuje 

a) označenie správy katastra,
b) označenie doručených podaní, pri ktorých má byť rozhodnuté o zmene miestnej príslušnosti,
c) odôvodnenie zmeny.

(5) Rozhodnutie o zmene miestnej príslušnosti obsahuje

a) 	označenie správy katastra, ktorej boli podania doručené,
b)	označenie doručených podaní, pri ktorých bolo rozhodnuté o zmene miestnej príslušnosti,
c) 	odôvodnenie zmeny,
d) 	označenie správy katastra, ktorá rozhodne o doručených podaniach,
e) 	podpis predsedu úradu.

(6) Správa katastra na základe rozhodnutiu predsedu úradu o zmene miestnej príslušnosti bezodkladne odstúpi doručené podania príslušnej správe katastra a podania označí za vybavené.

(7) Správa katastra, ktorá na základe rozhodnutia o zmene miestnej príslušnosti rozhoduje, odstúpené podania opätovne zaeviduje v príslušnom registri; pôvodné číslo podania podľa registra, plomba, poradie a lehota na rozhodnutie ostávajú zachované.

§ 3

Za elektronický návrh na začatie konania sa nepovažuje taký návrh, ktorého časť, alebo príloha  bola podaná v papierovej forme.

§ 4
Prílohy návrhu na začatie konania
	
(1) Prílohou návrhu na začatie konania je

	a) 	zmluva, verejná listina, zmluva podľa § 37 ods. 4  zákona alebo iná listina, na ktorej základe sa má zápis vykonať, ak na vykonanie zápisu nepostačuje samotný návrh,
	b) 	verejná listina alebo iná listina, ktorá potvrdzuje právo k nehnuteľnosti, ak právo k nehnuteľnosti nie je zapísané v liste vlastníctva,
	c) 	geometrický plán, ak sa vyžaduje,
	d) 	úverová zmluva alebo zmluva o pôžičke, ak ide o návrh na vklad záložného práva na zabezpečenie pohľadávky, ktorá vznikne v budúcnosti,
	e)	listiny, ktoré majú dôkaznú hodnotu pre konanie.

(2) Ak sa začína konanie bez návrhu, prílohy na začatie konania doručí účastník konania.

§ 5
Postup pri zápise práv k nehnuteľnostiam

Pri skúmaní listín správa katastra zisťuje, či zmluva, verejná listina, alebo iná listina obsahuje

a) názov katastrálneho územia,
b) pozemok zobrazený ako parcela registra „C“ alebo registra „E“ s vyznačením parcelného čísla,
c) druh a výmera pozemku,
d) súpisné číslo domu, prípadne orientačné číslo vchodu s uvedením parcelného čísla parcely zobrazenej ako pozemok, na ktorom je stavba postavená,
e) číslo bytu, číslo poschodia, podiel na spoločných častiach a na spoločných zariadeniach domu a iné popisné identifikačné údaje, ak je predmetom zápisu právny vzťah k bytu
f) číslo nebytového priestoru, číslo poschodia, podiel na spoločných častiach a na spoločných zariadeniach domu a iné popisné identifikačné údaje, ak je predmetom zápisu právny vzťah k nebytovému priestoru, 
g) označenie pozemku ako parcelné číslo, na ktorom sa zrúcanina nachádza,
h) meno, priezvisko, rodné priezvisko (názov) a miesto trvalého pobytu (sídlo) vlastníka nehnuteľnosti alebo inej oprávnenej osoby,
i) dátum narodenia, rodné číslo, ak nejde o štátneho občana Slovenskej republiky a nemá pridelené rodné číslo, obdobné číslo alebo identifikátor, ktoré sú jej pridelené alebo určené na účely jednoznačnej identifikácie podľa právneho poriadku štátu, ktorého je občanom, (identifikačné číslo organizácie) vlastníka nehnuteľnosti alebo inej oprávnenej osoby,
j) overené podpisy prevodcov , ak sa vyžadujú,
k) číslo úradného overenia geometrického plánu, ak sa geometrický plán vyžaduje,
l) veľkosť spoluvlastníckeho podielu; spoluvlastnícky podiel sa vyjadruje zlomkom k celku.

§ 6

Správa katastra skúma, či  rozhodnutia štátnych orgánov sú právoplatné alebo vykonateľné a či tieto rozhodnutia , ako aj iné listiny, ktoré podľa zákona potvrdzujú alebo osvedčujú právne vzťahy, neobsahujú chyby v písaní, počítaní alebo iné zrejmé nesprávnosti, či nehnuteľnosti sú označené podľa § 5 a či obsahujú náležitosti podľa zákona.

§7
Plomba

(1) Listy vlastníctva sa plombujú  v deň doručenia zmluvy, verejnej listiny alebo inej listiny, v deň doručenia protestu prokurátora, v deň začatia konania o oprave chyby,  v ceň začatia konania o zmene schváleného registra obnovenej evidencie pozemkov podľa osobitného predpisu, v deň začatia konania o aktualizácii katastrálneho operátu alebo v deň, kedy začala správa katastra konania z vlastného podnetu.

(2) Plomba sa vyznačí v liste vlastníctva

a) k nehnuteľnosti,
b) k vlastníckemu vzťahu.

(3) Plomba sa skladá z označenia a poradového čísla registra , označenie príslušného kalendárneho roka a slova „plomba“.

(4) Pri elektronickom spracovaní sa plomba vyznačí na pamäťovom médiu počítača bezprostredne po prijatí podania.

(5) Plomba sa v pozemkovej knihe alebo železničnej knihe nevyznačuje.

§ 8
Rozhodnutie v katastrálnom konaní

(1) Rozhodnutie v katastrálnom konaní sa vyhotovuje v papierovej podobe alebo v elektronickej podobe.

(2) Ak je návrh na začatie konania doručený v papierovej podobe, správa katastra vydá rozhodnutie 

a) 	v papierovej podobe,
b)	v elektronickej podobe, ak o to účastník konania požiada v návrhu na začatie konania.

(3) Ak je návrh na začatie katastrálneho konania doručený v elektronickej podobe, správa katastra môže vydať rozhodnutie aj v papierovej podobe, ak o to účastník konania pri podaní návrhu požiada.

(4) Po právoplatnosti rozhodnutia správy katastra sa jedno rozhodnutie zasiela účastníkovi konania a jedno rozhodnutie vkladá do zbierky listín.

§ 9
Postup pri rozhodovaní o vklade

(1) V konaní o vklade správa katastra skúma, či

a) návrh na vklad poddali účastníci uvedení v zmluve, alebo ich právni zástupcovia,
b) po uzavretí zmluvy do rozhodnutia o povolení vkladu nenastali skutkové  alebo právne zmeny, ktoré bránia vkladu do katastra.

(2) Pri skúmaní zmluvy správa katastra zisťuje, či právny úkon svojim obsahom alebo účelom neodporuje zákonu alebo ho neobchádza, alebo sa neprieči dobrým mravom, a to najmä, či 

a) či účastník konania bol spôsobilý na právne úkony,
b) účastník konania nespôsobilý na právne úkony bol zastúpený zákonným zástupcom alebo iným zástupcom,
c) za právnickú osobu konal oprávnený zástupca,
d)zmluva , ktorej účastníkom je osoba, ktorá nemôže čítať alebo písať, bola uzatvorená vo forme notárskej zápisnice,
e) v zmluve ide skutočne o písomné prejavy vôle osôb v nej uvedených s osobitným zreteľom na tých, ktorých právo na jej strane zaniká alebo sa obmedzuje,
f) uzavretiu zmluvy účastníkov nie sú na prekážku okolnosti, ktoré bránia nakladaniu s nehnuteľnosťou, a či právnemu úkonu účastníka, ktorý je obmedzený pri disponovaní s nehnuteľnosťou, prípadne k zmluve ako celku bol udelený súhlas,
g) či pravosť podpisu osôb, v prípade, ak sa vyžaduje, bola úradne osvedčená,
h) či predmetom návrhu na vklad sú všetky právne úkony, ktoré obsahuje zmluva a podliehajú vkladu.

(3) Správa katastra skúma pri  zmluve vyhotovenej do notárskej zápisnice alebo autorizovanej advokátom najmä, či sú splnení procesné podmienky na povolenie vkladu Procesnými podmienkami na povolenie vkladu sú najmä

a) zaplatený správny poplatok,
b) náležitosti návrhu na vklad a jeho príloh,
c) splnomocnenie, ak je účastník konania zastúpený v katastrálnom konaní.

§ 10
Oznámenie o návrhu na vklad

(1) Oznámenie o návrhu na vklad sa podáva v elektronickej podobe formou elektronického formulára na webovom sídle úradu.

(2) Oznámenie o návrhu na vklad má informatívny charakter pre správu katastra a nemá vplyv na poradie zápisov podľa § zákona.

(3) Ak oznámenie o návrhu na vklad nie je v súlade s údajmi v zmluve, nepovažuje sa za prílohu návrhu na vklad.

§ 11

Ak nie sú splnení podmienky na vykonanie vkladu splnené, oprava sa vykoná dodatkom k zmluve. Dodatok k zmluve sa pevne spojí so zmluvou. Ak je zmluva vyhotovená v elektronickej podobe, dodatok musí byť spojený so zmluvou zaručeným elektronickým podpisom.

§ 12
Konanie o zázname

(1) Na vykonanie záznamu  podľa § 37 sú spôsobilé najmä

a) osvedčenie notára vydané podľa osobitného predpisu,

b) návrh, ktorého prílohou je právoplatný rozsudok o rozvode manželstva alebo jeho overená kópia, ak ide o zánik bezpodielového spoluvlastníctva manželov, ktorí do troch rokov neuzavreli dohodu o vyporiadaní bezpodielového spoluvlastníctva alebo ak v tejto lehote nepodali na súd návrh na vyporiadanie bezpodielového spoluvlastníctva,

c) návrh, ak ide o práva k cudzím veciam,

d) návrh, ktorého prílohou je doklad viažuci sa k vzniku, zmene alebo zániku práva k osobe; ak ide o právo k cudzej veci, ktoré sa viaže na osobu, 

e) návrh, ktorého prílohou je písomné oznámenie o uplynutí času, ak ide o zánik záložného práva uplynutím času, 

f) rozsudok súdu, ak vecné bremeno zanikne z dôvodu, že vznikne hrubý nepomer medzi vecným bremenom a výhodou oprávneného, 

g) návrh, ak ide o správu majetku štátu, 

h) návrh, ktorého prílohou, ak ide o odstúpenie od zmluvy, je

1. písomný prejav vôle účastníkov zmluvy odstúpiť od zmluvy s úradne overenými podpismi,
2. rozsudok súdu v prípade, ak bolo právo k nehnuteľnosti dotknuté ďalším právnym úkonom,
 
i) vyhlásenie manželov s úradne osvedčenými podpismi, ak nehnuteľnosť nadobudnutá počas trvania manželstva je v bezpodielovom spoluvlastníctve manželov, a sobášny list,

k) nájomná zmluva, 
     
l) zmluva o prevode správy majetku štátu, zmluvy o prevode správy majetku obce, zmluva   o prevode správy majetku vyššieho územného celku alebo iných skutočností svedčiacich o zverení správy majetku štátu, správy majetku obce alebo správy majetku vyššieho územného celku, 
 
m) zmluva o postúpení pohľadávky zabezpečenej záložným právom k nehnuteľnosti,

n) zmluva o výstavbe, vstavbe, nadstavbe.

(2) Ak ide o zápis stavby, ktorá nie je v katastri evidovaná, súhlas vlastníka pozemku k zápisu geometrického plánu nie je potrebný.

§ 13
Postup pri odstraňovaní nedostatkov listín

Ak nie sú splnené podmienky na zápis záznamom splnené, správa katastra verejnú listinu alebo inú listinu vráti tomu, kto ju vyhotovil, a požiada o opravu chýb s uvedením termínu opravy chyby.
 
§ 14

(1) Ak sú podmienky na vykonanie záznamu splnené len v časti, a ak je to účelné a účastníci konania s tým súhlasia, správa katastra vykoná záznam v časti, v ktorej sú tieto podmienky splnené. V časti, v ktorej podmienky na vykonanie záznamu nie sú splnené, správa katastra rozhodne o nevykonaní záznamu.  

(2) Žiadosť o vykonanie záznamu len v časti obsahuje meno, priezvisko, adresu trvalého pobytu účastníkov konania, označenie listiny, na základe ktorej sa má vykonať zápis, označenie časti, v ktorej sa má právo zapísať a dôvod, pre ktorý účastníci konania žiadajú vykonanie zápisu len v časti.

§ 15
Oznámenie o vykonaní zápisu

(1) Správa katastra účastníkom konania  oznámi, že vykonala zápis.

(2) Správa katastra oznámenie o vykonaní zápisu zašle

a) písomne na adresu účastníka konania uvedenú v katastri,
b) elektronicky, ak účastník konania požiada o tento spôsob vyrozumenia o zápise.

§ 16
Konanie o poznámke

(1) Poznámka sa vpíše do listu vlastníctva najmä na základe oznámenia pri príslušnej nehnuteľnosti textom: "Poznamenáva sa vyhlásenie konkurzu o výkon rozhodnutia predajom nehnuteľností" alebo "Poznamenáva sa začatie konania o výkon rozhodnutia predajom nehnuteľností" alebo "Poznamenáva sa začatie vyvlastňovacieho konania" alebo "Poznamenáva sa uznesenie súdu o predbežnom opatrení" alebo "Poznamenáva sa upovedomenie o začatí exekúcie predajom nehnuteľností".
 
	(2) Poznámky podľa odseku 1 sa zapíšu do časti „B“ listu vlastníctva.
 
§ 17

(1) Na zápis poznámky, ktorá obmedzuje vlastníka nakladať s nehnuteľnosťou, sú spôsobilé uznesenie súdu o predbežnom opatrení, ktorým sa zakazuje nakladať s nehnuteľnosťou, uznesenia súdu o vyhlásení konkurzu, exekučný príkaz na vykonanie exekúcie predajom nehnuteľnosti, rozhodnutie o zabezpečení daňového nedoplatku zriadením záložného práva, rozhodnutie o začatí daňového exekučného konania, daňový exekučný príkaz, colný exekučný príkaz alebo verejná listina, alebo iná listina o práve k nehnuteľnosti, ktorá spochybňuje hodnovernosť údajov katastra o práve k nehnuteľnosti,  alebo iná verejná listina.

(2) Na zápis poznámky, ktorá informuje o nehnuteľnosti alebo o vlastníkovi, sú spôsobilé upovedomenie o začatí exekúcie predajom nehnuteľnosti, oznámenie o začatí daňového exekučného konania alebo colného exekučného konania, uznesenie o nariadení výkonu rozhodnutia predajom nehnuteľnosti alebo začatie vyvlastňovacieho konania, alebo iná verejná listina, poznámka spornosti.
(3) Poznámku spornosti zapíše správa katastra do listu vlastníctva na základe písomného oznámenia ktoréhokoľvek účastníka konania o vklade o tom, že nepodpísal návrh na vklad. 
(4) Poznámku spornosti zapíše správa katastra do listu vlastníctva textom: „Poznamenáva sa začatie súdneho konania o určení vlastníckeho práva k nehnuteľnosti“ alebo „Poznamenáva sa začatie súdneho konania o neplatnosť kúpnej zmluvy“, prípadne sa v názve zmluvy označí zmluva, ktorej neplatnosť je predmetom súdneho konania neplatnosť tejto zmluvy.   
(5) Účastník konania preukazuje správe katastra podanie žaloby fotokópiou žaloby alebo oznámením súdu, že taká žaloba bola podaná. 

§ 18
Postup pri ohlasovaní zmien údajov katastra

Na vykonanie aktualizácie údajov katastra sú spôsobilé najmä:

a) rozhodnutie o určení, zmene  alebo zrušení súpisného čísla stavby,

b) rozhodnutie o odňatí poľnohospodárskej pôdy pre nepoľnohospodársky účel alebo rozhodnutie o vyňatí lesných pozemkov,

c) návrh na zmenu údajov katastra, ktorá nemá vplyv na vznik, zmenu alebo zánik práva k nehnuteľnosti, napríklad žiadosť o zmenu mena, žiadosť o zmenu adresy.

§ 19
Prešetrovanie údajov katastra

(1) Predmetom prešetrovania zmien údajov katastra sú ohlásené alebo inak zistené zmeny týkajúce sa

a) údajov o katastrálnych územiach,
 
b) údajov o vlastníkoch, držiteľoch, nájomcoch a o iných oprávnených osobách,
 
c) údajov o nehnuteľnostiach.

(2) Návrh na prešetrenie údajov katastra obsahuje

a) označenie navrhovateľa,
b) označenie správy katastra, ktorej je návrh adresovaný,
c) označenie nehnuteľností, ohľadom ktorej sa má zápis v katastri prešetriť,
d) dôvod, pre ktorý navrhovateľ žiada o prešetrenie,
e) podpis navrhovateľa.

§ 20
Spravovanie a aktualizácia katastrálneho operátu

(1) Na spravovanie elektronickej podoby súboru geodetických informácií a súboru popisných informácií sa používa programové vybavenie autorizované úradom.

(2) Zmena v súbore geodetických informácií a v súbore popisných informácií katastra sa vykonáva súčasne, ak si to navrhovaná zmena vyžaduje.

(3) Každá zmena sa zaznamenáva pod poradovým číslom katastrálneho konania.

(4) Zmena sa v katastrálnom operáte vykonáva len elektronicky.

(5) Zmena údajov katastra, ktorá nemá vplyv na vznik, zmenu alebo zánik práv k nehnuteľnostiam sa vykonáva na základe žiadosti vlastníka alebo inej oprávnenej osoby alebo z podnetu správy katastra.

(6) Žiadosť o vykonanie zmeny obsahuje predmet zmeny a listinu preukazujúcu zmenu, pokiaľ je potrebná. Listina nie je potrebná, ak navrhovaná zmena údajov je preukázaná z predloženého preukazu totožnosti.
§ 21
Postup pri zmene hranice katastrálneho územia

	(1) Za zmenu hranice katastrálneho územia, ktorá nie je totožná s hranicou obce, sa považuje

a) zlúčenie dvoch alebo viacerých katastrálnych území, ktoré sú súčasťou jednej obce,
 
b) rozdelenie doterajšieho katastrálneho územia na dve alebo viac katastrálnych území,
 
c) oddelenie časti jedného katastrálneho územia a jeho pričlenenie do iného katastrálneho územia v tej istej obci.
 
	(2) Na vykonanie zmeny podľa odseku 1 písm. a) a b) je potrebný súhlas úradu.
 
§ 22
 
	(1) Na základe oznámenia správy katastra vyhlási obec začatie katastrálneho konania o zmenu hranice katastrálneho územia.
 
	(2) Konanie o zmenu hranice katastrálneho územia vykonáva správa katastra za účasti navrhovateľa, zástupcu obce, vlastníkov dotknutých nehnuteľností a iných oprávnených osôb.
 
	(3) Podkladom na konanie o zmenu hranice katastrálneho územia je popis priebehu hranice katastrálneho územia zo súboru popisných informácií a pracovná mapa zo súboru geodetických informácií.
 
	(4) Po vyhotovení popisu priebehu hranice katastrálneho územia sa vyhotoví protokol, ktorý obsahuje popis navrhovaného priebehu hranice katastrálneho územia. Prílohou protokolu je náčrt navrhovaného priebehu hranice katastrálneho územia.
 
	(5) V rámci konania o zmenu hranice katastrálneho územia vlastníci, držitelia, nájomcovia alebo iné oprávnené osoby trvalo označia lomové body zmenenej hranice katastrálneho územia, a to spôsobom, ktorý určí správa katastra.
 
	(6) Ak zmenená hranica katastrálneho územia neprebieha po hraniciach pozemkov vymedzených právami k nehnuteľnostiam evidovanými v katastri, musia byť lomové body zmenenej hranice trvalo stabilizované a zmerané.
 
§ 23
 
	(1) O zmene hranice katastrálneho územia rozhodne správa katastra v rámci katastrálneho konania z vlastného podnetu alebo na návrh.

	(2) Za zmenu hranice katastrálneho územia sa nepovažuje jej určenie, ak sa nemení jej priebeh v teréne.
 
§ 24
 
Po zmene hranice katastrálneho územia správa katastra v súbore geodetických informácií a v súbore popisných informácií prečísluje parcelné čísla dotknutých pozemkov.
 
§ 25

Správa katastra zasiela rozhodnutie o zmene hranice katastrálneho územia
 
a) obci,
 
c) obvodnému úradu v sídle kraja,
 
e) orgánu štatistiky,
 
f) vlastníkom, držiteľom, nájomcom dotknutých nehnuteľností a iným oprávneným osobám,
 
g) úradu.
 
§ 26
 
Zmena hranice katastrálneho územia sa publikuje v spravodajcovi

§ 27

O zmene hranice katastrálneho územia, ktorá je súčasne hranicou obce, rozhodne správa katastra na základe rozhodnutia o zmene hranice obce.
 
§ 28
Obnova katastrálneho operátu

Obnova katastrálneho operátu novým mapovaním sa vykonáva v etapách, ktorými sú:

a) prípravné konanie,
 
b) zisťovanie priebehu hraníc (ďalej len "miestne prešetrovanie") a meračské práce,
 
c) vyhotovenie nového súboru geodetických informácií a nového súboru popisných informácií,
 
d) konanie o námietkach,
 
e) vyhlásenie platnosti obnoveného katastrálneho operátu.

§ 29

(1) Obsahom prípravného konania je

a) vyhotovenie projektu obnovy katastrálneho operátu,
 
b) určenie obvodu obnovy katastrálneho operátu (ďalej len "obvod obnovy"),
 
c) oznámenie začatia konania obci,
 
d) preverenie súladu súboru popisných informácií a súboru geodetických informácií.
 
(2) Obvod obnovy predstavuje územie s pozemkami určenými na vykonanie obnovy. Hranica obvodu obnovy sa zobrazí do katastrálnej mapy.
 
(3) Správa katastra oznámi obci termín začatia a rozsah obnovy katastrálneho operátu novým mapovaním najmenej 30 dní pred začatím obnovy katastrálneho operátu novým mapovaním. Oznámenie o začatí obnovy katastrálneho operátu novým mapovaním zašle správa katastra aj susedným obciam so žiadosťou, aby poskytovali nevyhnutnú súčinnosť. Oznámenie o začatí konania sa zverejňuje prostredníctvom webového sídla úradu.
 
(4) Preverenie súladu súboru popisných informácií a súboru geodetických informácií spočíva v porovnaní údajov uvedených v súbore parciel registra "C" a v súbore stavieb s údajmi uvedenými na katastrálnej mape.
 
§  30

Komisia na zisťovanie priebehu hraníc pri obnove katastrálneho operátu (ďalej len "komisia") vykonáva miestne prešetrovanie a overuje údaje katastra v teréne za účasti vlastníkov a iných oprávnených osôb, prerokúva postup a výsledky miestneho prešetrovania a rozhoduje o jeho ďalšom postupe.
 
§  31

(1) Pri miestnom prešetrovaní hraníc pozemkov vymedzených právami k nehnuteľnostiam sa preveruje súlad ich priebehu s právnym stavom a trvalé označenie lomových bodov týchto hraníc; toto sa netýka hraníc vecného bremena.
 
(2) Ak vlastník alebo iná oprávnená osoba vysloví pri miestnom prešetrovaní nesúhlas s priebehom hranice vymedzenej právom k nehnuteľnosti, vyznačí sa táto hranica v prešetrovacom náčrte ako sporná a vyhotoví sa protokol o zistení spornej hranice pozemku. 
 
(3) Ak všetci dotknutí vlastníci pri miestnom prešetrovaní svojím podpisom potvrdili, že uznávajú hranicu podľa skutočnej držby ako vlastnícku, považuje sa táto hranica podľa §  3 ods. 4 zákona za vlastnícku hranicu. Táto skutočnosť sa vyznačí v zápisnici o vykonaní miestneho prešetrovania stanoviskom vlastníkov a iných oprávnených osôb "Vlastníci týchto pozemkov vyhlasujú, že uznávajú priebeh hraníc pozemkov parcelné číslo ... zistených v teréne pri miestnom prešetrovaní".
 
(4) Pri miestnom prešetrovaní hraníc druhov pozemkov sa zisťuje skutočný spôsob využívania pozemku, ktorý sa uvedie v zápisnici o vykonaní miestneho prešetrovania kódom podľa prílohy .
 
(5) Zmeny evidovaných údajov o vlastníkoch alebo iných oprávnených osobách sa zaznamenajú v zápisnici o vykonaní miestneho prešetrovania. Vlastník alebo iná oprávnená osoba potvrdí predmet zmeny podpisom, právnické osoby aj odtlačkom pečiatky.
 
(6) Ak komisia pri miestnom prešetrovaní zistí nesúlad skutočného stavu so stavom evidovaným v katastrálnom operáte, vyzve vlastníka alebo inú oprávnenú osobu na predloženie príslušných rozhodnutí alebo iných listín na zápis zmenených údajov do katastra v určenej lehote. Táto skutočnosť sa vyznačí v zápisnici o vykonaní miestneho prešetrovania.
 
(7) Účasť vlastníkov a iných oprávnených osôb zabezpečí obec podľa § 66 ods. 4 zákona doručením predvolania do vlastných rúk alebo verejnou vyhláškou, pričom ich upozorní na povinnosti vyplývajúce im z ustanovení § 66 ods. 5 zákona.
 
(8) Zápisnica o skončení miestneho prešetrovania obsahuje

a) údaje o katastrálnom území a časové obdobie, v ktorom sa vykonalo miestne prešetrovanie,
 
b) mená a priezviská členov komisie,
 
c) začiatok konania miestneho prešetrovania v obci,
 
d) spôsob zabezpečenia účasti vlastníkov alebo iných oprávnených osôb na miestnom prešetrovaní,
 
e) priebeh a výsledky miestneho prešetrovania vrátane zápisníc podľa odseku 3,
 
f) činnosť a výsledky rokovaní komisie,
 
g) dátum spísania protokolu a podpisy členov komisie.
 
§ 32

Meračské práce pri obnove katastrálneho operátu novým mapovaním nasledujú po písomnom súhlase správy katastra, bezprostredne po skončení miestneho prešetrovania alebo jeho ucelenej časti.
 
§ 33

(1) Výsledkom vyhotovenia nového súboru geodetických informácií je vektorová mapa a ďalšia geodetická dokumentácia.
 
(2) Výsledkom vyhotovenia nového súboru popisných informácií je súbor údajov v elektronickej podobe, záznam na ďalšie konanie a ďalšia písomná dokumentácia.

§ 34
 
Výsledný operát, ktorý sa odovzdáva správe katastra, obsahuje

a) elaborát miestneho prešetrovania,
 
b) autorizačne overený elaborát meračských prác,
 
c) nový súbor geodetických informácií a nový súbor popisných informácií.

§ 35
 
(1) Správa katastra vyzve obec na zverejnenie miesta a času konania o námietkach najmenej 15 dní pred jeho začiatkom; začatie konania sa súčasne zverejňuje prostredníctvom webového sídla úradu.
 
(2) Do obnoveného katastrálneho operátu možno nahliadnuť v obci, pričom obnovený katastrálny operát sa predkladá na verejné nahliadnutie najmenej na päť pracovných dní.
 
(3) Námietku proti chybe v obnovenom katastrálnom operáte možno podať ústne alebo písomne.
 
(4) Ak sa námietke vyhovelo a netreba vykonať miestne prešetrovanie alebo meranie, chybný údaj obnoveného katastrálneho operátu sa bezodkladne na mieste opraví. Vykonanie opravy podpisom potvrdí ten, kto námietku podal.
 
(5) Ak sa námietke nevyhovelo, zamestnanec správy katastra poučí toho, kto námietku podal, o ďalšom postupe pri konaní o námietkach a súčasne sa vyhotoví úradný záznam, ktorý podpíše zamestnanec správy katastra a ten, kto podal námietku.

§ 36

Platnosť obnoveného katastrálneho operátu sa zverejňuje prostredníctvom webového sídla úradu a oznámi

a) obci,
 
b) správe katastra v sídle kraja,
 
c) úradu.

§ 37
Komisia na overovanie spôsobilosti rozhodovať o návrhu na vklad a o nevykonaní záznamu

	(1) Overovanie spôsobilosti rozhodovať o návrhu na vklad a nevykonaní záznamu vykonáva komisia na overovanie spôsobilosti rozhodovať o návrhu na vklad a o nevykonaní záznamu (ďalej len "komisia na overovanie").
 
	(2) Predsedu, podpredsedu a ďalších členov komisie na overovanie vymenúva predseda úradu zo zamestnancov úradu, zo zamestnancov správy katastra a z ďalších odborníkov z vysokých škôl, vedeckých inštitúcií, stavovských organizácií a štátnych orgánov.

§ 38
Vydanie oprávnenia

	Po úspešnom vykonaní skúšky pred komisiou na overovanie vydá predseda úradu na návrh komisie na overovanie zamestnancovi správy katastra oprávnenie na spôsobilosť rozhodovať o návrhu na vklad alebo o nevykonaní záznamu.
 
§ 39
Odňatie oprávnenia

	Komisia na overovanie odporučí na návrh katastrálneho inšpektora alebo príslušnej správy katastra predsedovi úradu odobrať oprávnenie na spôsobilosť rozhodovať o návrhu na vklad alebo o nevykonaní záznamu tomu zamestnancovi, ktorý obzvlášť hrubým spôsobom porušil právne predpisy upravujúce túto oblasť spoločenských vzťahov, alebo tomu zamestnancovi, ktorý úmyselne porušil právne predpisy.
 
§ 40
Skúšobný poriadok

	Podrobnosti o spôsobe, organizácii, ako aj o priebehu skúšky upraví skúšobný poriadok, ktorý vydá predseda úradu.

§ 41
Poskytovanie údajov z katastra

(1) Správa katastra poskytne na požiadanie údaje katastra v papierovej podobe ako výstup alebo v elektronickej podobe ako odpis z informačného systému katastra.

(2) Žiadosť o výstup alebo odpis možno podať v ústnej, papierovej alebo elektronickej podobe. Žiadosť v elektronickej podobe sa podáva formou vyplnenia položiek elektronického formulára na webovom sídle úradu.

(3) V žiadosti o výstup alebo odpis sa uvedie predmet žiadosti, názov obce a katastrálneho územia, identifikácia vlastníka alebo inej oprávnenej osoby, parcelné číslo pozemku registra „C“ alebo registra „E“ alebo súpisné číslo stavby, prípadne číslo bytu a číslo listu vlastníctva. Ak vzniknú nejasnosti, správa katastra vyzve žiadateľa o doplnenie žiadosti.

(4) Údaje o právach k nehnuteľnostiam sa poskytujú vo forme listu vlastníctva alebo súpisu nehnuteľností. List vlastníctva môže obsahovať platný stav ku dňu jeho vydania alebo platný stav k určitému dátumu.

(5) List vlastníctva sa vydáva

a) aktuálny, ktorý obsahuje platné údaje,
b) čiastočný, ktorý obsahuje vybrané údaje o 

1. nehnuteľnosti,
2. právnom vzťahu,

c) historický, ktorý obsahuje neplatné údaje a aktuálne údaje.
(6) Súpis nehnuteľností obsahuje údaje o nehnuteľnostiach jedného vlastníka alebo inej oprávnenej osoby. Súpis nehnuteľností sa môže vyhotoviť pre katastrálne územie, okres, kraj alebo územie Slovenskej republiky. Súpis nehnuteľností neobsahuje bližšie údaje časti „C“ listu vlastníctva.

(7) Správa katastra poskytuje údaje aj vo forme kópie katastrálnej mapy, mapy určeného operátu, identifikácie parciel, kópie pozemkovoknižnej vložky alebo vložky železničnej knihy, a to v požadovanom počte.

(8) Výpis alebo kopia sa zásadne vyhotovuje technickými prostriedkami. Výpis alebo kópia obsahujú dátum vyhotovenia, odtlačok pečiatky so štátnym znakom a podpis povereného zamestnanca správy katastra.

(9) Ak sa údaje katastra poskytujú vo forme odpisu odtlačok pečiatky so štátnym znakom a podpis povereného zamestnanca správy katastra sa nahrádza rezortným zaručeným elektronickým podpisom.

§ 42

(1) Údaje informatívneho charakteru, ktoré poskytuje právnická osoba zriadená úradom za odplatu, sa poskytujú vo forme tlačových výstupov a kópií z katastrálneho operátu v elektronickej podobe alebo papierovej podobe podľa stavu spracovania údajov katastra. Tlačový výstup i kópia z katastrálneho operátu sú označené dátumom, ku ktorému je zobrazený stav katastrálneho operátu aktualizovaný.

(2) Vybrané súbory geodetických informácií a vybrané súbory popisných informácií alebo ich časti obsahujúce údaje o nehnuteľnostiach a právnych vzťahov k nim sa poskytujú na základe zmluvy.

§ 43

(1) Zo zbierky listín sa vydávajú zmluvy, verejné listiny a iné listiny oprávnenej osobe na nahliadnutie, prípadne vyhotovenie výpisov, odpisov alebo kópií na základe vyplnenej žiadosti.

(2) Zo zbierky listín v elektronickej podobe oprávnenej osobe umožní správa katastra nahliadnutie do elektronického dokumentu alebo poskytne tlačovú podobu zmluvy, verejnej listiny alebo inej listiny.

(3) Pri poskytovaní listín zo zbierky listín správa katastra nesprístupní údaj o rodnom čísle a cene nehnuteľností; tieto údaje sprístupní len vlastníkovi nehnuteľnosti.

§ 44

(1) Správa katastra umožní na požiadanie vyhotovenie odpisu alebo kópie z katastrálneho operátu. Takéto odpisy alebo kópie nie sú verejnými listinami a správa katastra ich nepotvrdzuje.

(2) Ten, kto si vyhotovuje odpis z katastrálneho operátu, je povinný dbať na to, aby sa nepoškodil alebo nezničil katastrálny operát; ak túto povinnosť poruší, správa katastra mu ďalšie vyhotovenie odpisu odoprieť.

§ 45
Postup pri vyhotovovaní identifikácií parciel

(1) Identifikácia parciel je podkladom na vyhotovenie zmlúv, verejných listín alebo iných listín, ktoré potvrdzujú práva k nehnuteľnostiam a podkladom na zápis zmien údajov v katastri; vyhotovuje sa, ak vlastnícke právo nie je vpísané na liste vlastníctva.

(2) Identifikácia parciel sa v papierovej podobe vyhotovuje v dvoch vyhotoveniach. Súčasťou písomnej identifikácie parciel môže byť aj grafická identifikácia.

§ 46
Poskytovanie informácií pre informačné systémy o nehnuteľnostiach

§ 47
Spoločné, prechodné a záverečné ustanovenia

Správy katastra prihlásia do šesť mesiacov odo dňa účinnosti tejto vyhlášky zamestnancov rozhodujúcich o nevykonaní záznamu na overenie spôsobilosti rozhodovať o nevykonaní záznamu; zamestnanci, ktorých správy katastra neprihlásia, nemôžu rozhodovať o nevykonaní záznamu.

§ 48

Táto vyhláška nadobúda účinnosť dňa 1. januára 2014.